作者:李頎
標題:送劉四
內容:愛君少岐嶷，高視白雲鄉。九歲能屬文，謁帝遊明光。奉詔赤墀下，拜為童子郎。爾來屢遷易，三度尉洛陽。洛陽十二門，官寺鬱相望。青槐羅四面，淥水貫中央。聽訟破秋毫，應物利幹將。辭滿如脫屣，立言無否臧。歲暮風雪暗，秦中川路長。行人飲臘酒，立馬帶晨霜。生事豈須問，故園寒草荒。從今署右職，莫笑在農桑。